เลขาธิการสภาความมั่นคงแห่งชาติ ชี้แจงประกาศของ ศบค.ให้องค์กรปกครองส่วนท้องถิ่น จัดหาวัคซีนโควิด-19 ได้เอง ต้องซื้อจากหน่วยงานจัดหาวัคซีนที่ ศบค.กำหนด
พลเอก ณัฐพล นาคพาณิชย์ เลขาธิการสภาความมั่นคงแห่งชาติ กล่าวถึงประกาศ ศบค. เรื่องแนวทางการบริหารจัดการวัคซีนโควิด-19 ว่า มีสาระสำคัญแบ่งเป็น 3 ส่วนคือ กำหนดหน่วยงานมีหน้าที่จัดหาวัคซีนโควิด-19 ได้แก่ กรมควบคุมโรค องค์การเภสัชกรรม สถาบันวัคซีนแห่งชาติ สภากาชาดไทย ราชวิทยาลัยจุฬาภรณ์ หรือหน่วยงานของรัฐที่มีหน้าที่ให้บริการทางการแพทย์หรือสาธารณสุข ร่วมมือกันจัดหาสั่งหรือนำเข้าวัคซีนอย่างเร่งด่วน ส่วนที่ 2 ให้ภาคเอกชนสามารถจัดหาหรือขอรับวัคซีนจากหน่วยงานมีหน้าที่จัดหาข้างต้นได้แต่ต้องกำหนดราคาให้เหมาะสม และส่วนที่ 3 องค์กรปกครองส่วนท้องถิ่น (อปท.) ให้สามารถจัดหาวัคซีนโควิด -19 ได้ โดยต้องซื้อจากหน่วยงานที่มีหน้าที่จัดหาเช่นกัน โดยต้องดำเนินการตามกฎหมายให้สอดคล้องแผนใช้จ่ายตามงบประมาณ สอดคล้องกับคำสั่ง ศบค. โดยมีผู้ว่าราชการจังหวัดและคณะกรรมการโรคติดต่อจังหวัดกำกับดูแล ซึ่งจะต้องเป็นไปอย่างมีประสิทธิภาพและไม่เกิดความซ้ำซ้อน พร้อมยืนยันว่ารัฐบาลจัดหาวัคซีนเพียงพอต่อการฉีดให้กับประชาชนทั่วประเทศอย่างแน่นอน ซึ่งการกระจายวัคซีนของรัฐบาลดำเนินการอย่างเป็นธรรมและเหมาะสม เนื่องจากการพิจารณากระจายวัคซีนจะต้องแบ่งตามสัดส่วนของประชาชน และพิจารณาจากการแพร่ระบาดในพื้นที่ที่มีความรุนแรง รวมถึงจังหวัดเศรษฐกิจก่อนเลขาธิการ สมช. ยังกล่าวว่า ขอให้ประชาชนติดตามการข้อแนะนำและคำชี้แจงต่างๆ ของ ศบค.อย่างใกล้ชิด และแม้จะเข้ารับการฉีดวัคซีนแล้ว ยังขอให้ประชาชนปฏิบัติตามมาตรการป้องของกระทรวงสาธารณสุขอย่างเคร่งครัดต่อไป